text: Over 30 års kamp for rundkørsel
  05 august 2010 kl. 12.12
  Tidligere byrådsmedlem Verner Pedersen (R), Ølsted, har i over 30 år kæmpet for at få en rundkørsel i den lille by ved Hedensted.
  I dag sejrede han.
  Den stædige lokalpolitiker indviede formelt en rundkørsel med gangtunnel til 5,4 millioner kroner.
  10.000 biler kører hvert døgn gennem Ølsted på strækningen mellem Horsens og Vejle. Gennem årene er der sket talrige ulykker på stedet. Tre er blevet dræbt.
  Beboere i Ølsted Nederholm har hidtil sendt deres børn i Ølsted Skole på den modsatte side af hovedvejen med bus, fordi det har været farligt for bløde trafikanter at krydse vejen.
  Rundkørslen har været åben for trafik siden 16. juli.
  Den anden sorte plet på trafikkortet i Hedensted Kommune blev fjernet for et par år siden, da der blev anlagt en rundkørsel i Daugaard på vejen mellem Juelsminde og Vejle.
  